Dôvodová správa

A. Všeobecná časť

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 268/2006 Z. z. o rozsahu zrážok zo mzdy pri výkone rozhodnutia v znení neskorších predpisov (ďalej len „návrh nariadenia“). 

Návrh nariadenia vlády bol predmetom skráteného pripomienkového konania, ktoré bolo odôvodnené naliehavosťou vzhľadom na úlohu formulovanú v bode C.22 uznesenia vlády Slovenskej republiky č. 476 z 26. augusta 2015, ktorým bola ministrovi spravodlivosti uložená úloha v termíne do 15. októbra 2015 novelizovať nariadenie vlády Slovenskej republiky č. 268/2006 Z. z. o rozsahu zrážok zo mzdy pri výkone rozhodnutia a to tak, že sa zvýši základná suma, ktorá sa odráta zo mzdy a ktorá nepodlieha zrážkam (zvýšenie zo 60% sumy životného minima na 100% sumy životného minima).

Cieľom návrhu nariadenia je splnenie úlohy uloženej uznesením vlády Slovenskej republiky. Navrhovaná zmena prispeje k zvýšeniu právnej ochrany osôb postihnutých výkonom exekúcie zrážkami zo mzdy a z iných príjmov a umožní stabilizovať ich životnú úroveň v rovine právnej istoty nepostihnuteľnej časti mzdy alebo iného príjmu korešpondujúcej aktuálnej výške životného minima.
 
Návrh  nariadenia je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je aj v súlade s právom Európskej únie. 
 
Materiál nemá vplyv na rozpočet verejnej správy, podnikateľské prostredie, informatizáciu spoločnosti ani environmentálny vplyv. Návrh nariadenia má pozitívny sociálny vplyv.

Materiál sa predkladá na rokovanie Legislatívnej rady vlády Slovenskej republiky bez rozporov.